Jeruzalem 3. decembra (TASR) - Palestínsky vodca Jásir Arafat sa nezmenil a stále verí v efektívnosť terorizmu, uviedol dnes predstaviteľ izraelskej armády, ktorý si neželal byť menovaný.
Arafat nezmenil stratégiu. Pre neho platí terorizmus, pretože môže zlomiť morálku Izraelčanov a osadníkov na okupovaných územiach a môže vyústiť aj do internacionalizácie konfliktu, domnieva sa vysoko postavený zástupca ozbrojených síl židovského štátu.
Podľa uvedeného zdroja zatknutie asi stovky extrémistov palestínskou políciou nemá iný cieľ ako uzmieriť Američanov a Európanov po ich silnom tlaku po hrozných atentátoch, ktoré boli spáchané v posledných dňoch v Izraeli.
Zatknutia majú jasne demonštratívny charakter. Dôraz bol položený na množstvo a nie na kvalitu, pretože žiadny terorista, ktorý bol zapletený do posledných atentátov, nebol zadržaný a do väzenia sa nedostal ani žiadny terorista zaradený na zoznam desiatich najhľadanejších aktivistov dodaný Izraelom, upozornil predstaviteľ izraelskej armády. Podľa neho izraelské bezpečnostné sily prekazili najmenej 16 palestínskych atentátov za posledných päť týždňov.